  Майя Бывальцева Удмуртиысь шальы лэзьясьёс но гозы кыскасьёс Олимпи шудонъёсы пыртымтэ но йӧскалык спорт амалъёсъя ньылетӥ огъяросси фестивале пырисько. Со сярысь элькунысь Огазеям командаосты спортъя дасянъя центрлэн «ВКонтакте» вотэсысь огиназ ивортэмын. Гозы кысканын Грак ёрослэн командаез вожвылъяськоз. Фестиваль 20-24 гудырикошконэ Сыктывкарын ортче. Кызьы ивортэ Россиысь спортъя министерстволэн пресс-службаез, ужрадэ 49 улосвылъёсысь 500-лэсь трос адями люкаськиз. Ӵошатскон радлыке 18 спорт амалъёс пыртэмын: бильярд, корэш, гира ӝутъян, шальы лэзьян (городки), флорбол, гозы кыскан, самбо, шашки, тупен хоккей, уйпал многоборье, чир спорт, мас-рестлинг но мукетыз. Со сяна, кереш, лямпиад, армрестлинг, шод сад лат но хапсагай амалъёсъя возьматонъёс ортчозы. Озьы ик фестивале пыриськисьёс ГТО куронъёсты быдэстыны быгатозы. Олимпи шудонъёсы пыртымтэ но йӧскалык спорт амалъёсъя фестиваль Росси азьмуртлэн йӧскалык спорт амалъёслы юрттон но соосты азинтон понна ватсаса амалъёс кутыны косонэзъя ортчытӥське. 2014-тӥ но 2015-тӥ арын фестиваль Ульяновск улосвылын ортчиз, 2016-тӥ арын – Коми Элькунын.  Тегъёс: Спорт Удмуртия Россия фестиваль йӧслыкъёс  